CENTEL ลุ้นปิดดีลซื้อ KFC 120-150 สาขารับผลดีนักท่องเที่ยวแข็งแกร่งในปีนี้-ปีหน้า
บล.ซีไอเอ็มบี (ประเทศไทย) แนะนำ ซื้อ CENTEL โดยมีราคาเป้าหมาย 46.50 บาท เชื่อว่า CENTEL จะได้รับประโยชน์โดยตรงจากสถิตินักท่องเที่ยวที่แข็งแกร่งของไทยในปีนี้และปีหน้า
17 ธ.ค. 2558

บล.ซีไอเอ็มบี (ประเทศไทย) แนะนำ ซื้อ บริษัท โรงแรมเซ็นทรัลพลาซา จำกัด (มหาชน) หรือ CENTEL โดยมีราคาเป้าหมาย 46.50 บาท โดยเชื่อว่า CENTEL จะได้รับประโยชน์โดยตรงจากสถิตินักท่องเที่ยวที่แข็งแกร่งของไทยในปีนี้และปีหน้า
ขณะที่ยังมีปัจจัยหนุนระยะสั้นอีกจากดีลเจรจาเข้าซื้อกิจการ KFC จากบริษัทยัม เรสเทอรองตส์ อินเตอร์เนชั่นแนล (ประเทศไทย) จำกัด หรือ Yum ที่ประกาศขายสาขา KFC 120-150 สาขาให้กับผู้ซื้อแฟรนไชส์รายใหม่
โดยประเมินว่าหาก CENTEL สามารถซื้อสาขาร้าน KFC 120-150 สาขาจาก Yum ที่ราคา 8x ของ EBITDA รายได้ของบริษัทในปีหน้าจะเพิ่มขึ้นประมาณ 3 พันล้านบาท (+14% จากประมาณการในปัจจุบันที่ 2.13 หมื่นล้านบาท) และกำไรสุทธิเพิ่มขึ้น 13% เป็น 2.5 พันล้านบาท (1.84 บาทต่อหุ้น) จากปัจจุบัน 2.2 พันล้านบาท (1.63 บาทต่อหุ้น)
อย่างไรก็ตามยังไม่ปรับเพิ่มประมาณการของ CENTEL เนื่องจากดีลนี้ยังไม่ได้ข้อสรุป แต่หากบริษัทชนะประมูล ราคาเป้าหมายจะเพิ่มขึ้น 13% เป็น 52.5 บาท